
OPINJONI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:

1.	Jistieden lill-aġenziji kollha tal-ĠAI jsaħħu l-awditi interni tal-effiċjenza u jevitaw id-duplikazzjoni tal-istrutturi amministrattivi; jinsisti li kull żieda fil-baġit jew fil-persunal trid tkun akkumpanjata minn indikaturi tal-prestazzjoni li jistgħu jitkejlu
(Innota li ż-żieda tiegħu tiġi qabel il-Parti I)
Parti I – Kwittanza għall-implimentazzjoni tal-baġit tal-Aġenzija tal-Unjoni Ewropea għall-Kooperazzjoni fil-Ġustizzja Kriminali għas-sena finanzjarja 2024
[bookmark: _Hlk211414452]2.	Jinnota żieda kostanti fl-attività operattiva tal-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), li kienet tinvolvi t-trattament ta’ 12 972 każ fl-2024, aktar minn 640 laqgħa ta’ koordinazzjoni, 32 ċentru ta’ koordinazzjoni u 361 Skwadra ta’ Investigazzjoni Konġunta (“SIK”) (żieda annwali ta’ 25 %), filwaqt li ffaċilitat l-eżekuzzjoni ta’ 452 Mandat ta’ Arrest Ewropew u l-użu ta’ 2 668 Ordni ta’ Investigazzjoni Ewropea;
3.	Ifaħħar it-titjib fl-effiċjenza li kisbet il-Eurojust permezz tal-implimentazzjoni ta’ 99,94 % tal-baġit tagħha u 98,35 % tat-tabella tal-persunal tagħha; jinnota li dawn ir-riżultati nkisbu minkejja restrizzjonijiet baġitarji kbar li rriżultaw minn żieda fl-ammont ta’ xogħol operazzjonali u inflazzjoni għolja;
4.	Jilqa’ l-appoġġ tal-Eurojust għall-attivitajiet relatati mal-gwerra ta’ aggressjoni kontra l-Ukrajna, is-SIK li tinvestiga allegati delitti internazzjonali ewlenin, l-implimentazzjoni tal-Bażi ta’ Data ta’ Evidenza dwar Delitti Internazzjonali Ewlenin (CICED) u l-appoġġ għall-iżvilupp taċ-Ċentru Internazzjonali għall-Prosekuzzjoni tad-Delitt ta’ Aggressjoni ospitat mill-Eurojust; jinsisti fuq il-ħtieġa li jiġu ddedikati riżorsi finanzjarji u umani adegwati għal dawk l-attivitajiet u għall-iżvilupp tagħhom;
5.	Jilqa’ t-tnedija tan-Network Ġudizzjarju Ewropew fil-qasam tal-Kriminalità Organizzata (EJOCN) f’Settembru 2024 u ospitat mill-Eurojust, bħala ċentru uniku ta’ skambju ta’ għarfien espert bejn l-awtoritajiet ġudizzjarji involuti fl-investigazzjoni u l-prosekuzzjoni tal-kriminalità organizzata; jindika l-ħtieġa li tiġi definita strateġija ta’ żvilupp koerenti għall-EJOCN biex tiżdied ir-rilevanza tiegħu għall-prattikanti;
6.	Jilqa’ l-konklużjoni mill-Eurojust tal-arranġamenti ta’ ħidma ma’ pajjiżi terzi u l-adozzjoni ta’ strateġija dwar il-kooperazzjoni mas-sħab internazzjonali (2024–2027); jitlob li jissaħħu l-attivitajiet ta’ kooperazzjoni internazzjonali tagħha permezz ta’ aktar żvilupp ta’ arranġamenti ta’ ħidma, il-konklużjoni ta’ sħubijiet u ftehimiet ta’ kooperazzjoni;
7.	Jilqa’ l-kooperazzjoni mill-qrib tal-Eurojust mal-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-istabbiliment tal-grupp ta’ ħidma bejn l-aġenziji biex jiġu esplorati aktar l-opportunitajiet ta’ kooperazzjoni; jinsisti li ċ-ċiklu ta’ rieżami leġiżlattiv tal-Eurojust, l-Europol u l-Uffiċċju tal-Prosekutur Pubbliku Ewropew (UPPE) joffri opportunità unika biex jissaħħu aktar is-sinerġiji bejniethom b’mod partikolari fil-kooperazzjoni operattiva, fl-iskambju tad-data u tal-informazzjoni, filwaqt li tiġi żgurata l-komplementarjetà u jiġu evitati d-duplikazzjoni jew it-trikkib fil-kompetenzi legali tagħhom;
8.	Jistieden lill-Europol jinnomina punt ta’ kuntatt iddedikat għall-Eurojust, responsabbli biex jiffaċilita l-iskambju tal-informazzjoni, jiżgura kollegament f’każijiet konġunti u jtejjeb il-koordinazzjoni bejn l-Iskwadri ta’ Investigazzjoni Konġunti (SIK) tal-Eurojust u t-task forces operattivi tal-Europol;
9.	Jappella wkoll għal interoperabbiltà mmirata bejn il-Eurojust u l-Europol, filwaqt li jiġu żgurati l-proporzjonalità, iċ-ċertezza legali u l-kunfidenzjalità, sabiex tittejjeb id-detezzjoni bikrija tar-rabtiet bejn l-investigazzjonijiet ġudizzjarji u dawk tal-infurzar tal-liġi;
10.	Jinnota bi tħassib serju dewmien importanti fl-implimentazzjoni tas-Sistema l-ġdida ta’ Ġestjoni tal-Każijiet; jenfasizza r-riskju tal-impatt potenzjali ta’ dan id-dewmien fuq l-ammissibbiltà tal-evidenza f’każijiet ittrattati mill-Eurojust, inklużi dawk maħżuna fis-CICED; jistieden lill-Kummissjoni Ewropea u lill-Eurojust jistabbilixxu b’mod konġunt skeda ta’ żmien trasparenti u pjan ta’ ġestjoni tar-riskju għas-Sistema ta’ Ġestjoni tal-Każijiet, filwaqt li jiżguraw il-kontinwità operattiva u l-integrità tad-data fl-investigazzjonijiet kollha li għaddejjin; jistieden lill-Kummissjoni Ewropea twettaq valutazzjonijiet tal-impatt sistematiċi u stimi tal-isforzi fl-iżvilupp ta’ sistemi tal-IT kumplessi, speċjalment meta l-iskadenzi għall-istabbiliment u għat-tħaddim tagħhom jiġu introdotti fil-proposti leġiżlattivi;
Parti II – Kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2024
11.	Jilqa’ l-fatt li l-Aġenzija tal-Unjoni Ewropea għad-Drittijiet Fundamentali (FRA) kienet kapaċi tissodisfa l-objettivi tagħha u twettaq l-attivitajiet previsti fil-Programm ta’ Ħidma Annwali tagħha minkejja n-nuqqas kontinwu ta’ riżorsi umani u finanzjarji speċjalment peress li l-mandat tal-FRA ġie estiż b’mod sostanzjali; jinnota li l-FRA għadha tesperjenza restrizzjonijiet f’termini ta’ riżorsi finanzjarji u umani u jtenni t-tħassib tiegħu dwar dan; u jitlob li jiġu allokati riżorsi addizzjonali lill-FRA kemm f’termini ta’ baġit kif ukoll ta’ persunal; jinnota li l-għadd ta’ pubblikazzjonijiet prodotti kien ta’ 102 meta mqabbel mal-mira stabbilita ta’ 50, l-għadd ta’ laqgħat u avvenimenti esterni li fihom l-FRA ppreżentat/tkellmet/intervjeniet formalment kien ta’ 223 meta mqabbel mal-mira stabbilita ta’ 120, l-għadd ta’ inputs bil-miktub/verbali mressqa kien ta’ 520 meta mqabbel mal-mira stabbilita ta’ 120, u li l-għadd ta’ materjali ta’ komunikazzjoni prodotti kien ta’ 3 617 meta mqabbel mal-mira stabbilita ta’ 1 000; jinnota b’sodisfazzjon li l-FRA għandha livell għoli ħafna ta’ eżekuzzjoni li huwa ogħla minn 99 %; iqisu bħala indikatur importanti ta’ ġestjoni finanzjarja tajba u r-rispett tal-prinċipji baġitarji; jilqa’ l-kooperazzjoni ma’ aġenziji oħra tal-UE; korpi internazzjonali u nazzjonali tad-drittijiet tal-bniedem u tas-soċjetà ċivili sabiex jiġi żgurat li jkun hemm konformità mad-drittijiet fundamentali; jissottolinja li n-nuqqas ta’ riżorsi jista’ jaffettwa l-kwalità tax-xogħol li l-aġenzija pprovdiet u dan kien importanti ħafna biex jiġi żgurat li l-politika u l-leġiżlazzjoni tal-UE jqisu d-drittijiet fundamentali;
12.	Jenfasizza r-rwol tal-FRA bħala attur kruċjali fil-qasam tad-drittijiet fundamentali u tal-istat tad-dritt, kif minqux fil-Karta tad-Drittijiet Fundamentali li hija d-dritt primarju tal-UE, u jfaħħar l-appoġġ tagħha biex tiżgura r-rispett, il-protezzjoni u t-twettiq tad-drittijiet fundamentali fil-liġijiet u l-politiki eżistenti tal-UE, inklużi l-kontributi tagħha għal inizjattivi dwar l-ugwaljanza u kontra d-diskriminazzjoni, bħall-ġlieda kontra s-sessiżmu, ir-razziżmu, l-antisemitiżmu, u l-Iżlamofobija, filwaqt li tappoġġja l-ġbir ta’ data dwar l-ugwaljanza, l-assistenza fl-implimentazzjoni tal-oqfsa strateġiċi nazzjonali tar-Rom, u l-għoti ta’ kontribut għar-rapporti tal-Kummissjoni dwar il-Pjan ta’ Azzjoni tal-UE għall-Ġlieda Kontra r-Razziżmu 2020–2025 u l-pjanijiet ta’ azzjoni nazzjonali relatati, l-Istrateġija dwar l-Ugwaljanza tal-LGBTIQ 2020–2025, u l-ewwel rapport ta’ progress dwar l-Istrateġija tal-UE dwar il-Ġlieda kontra l-antisemitiżmu u s-Sostenn tal-Ħajja Lhudija; jirrikonoxxi r-rwol importanti tal-FRA fit-tħejjija tar-Rapport annwali tal-Kummissjoni dwar l-Istat tad-Dritt; jisħaq fuq ir-rwol importanti tal-FRA fil-promozzjoni tal-protezzjoni tas-soċjetà ċivili u s-salvagwardja tad-difensuri tad-drittijiet tal-bniedem li qegħdin f’riskju; fl-għoti ta’ appoġġ għar-riċerka u l-bini tal-kapaċità relatat mal-Karta tad-Drittijiet Fundamentali tal-Unjoni Ewropea u mal-istandards internazzjonali tad-drittijiet tal-bniedem; u r-Rapport annwali dwar id-Drittijiet Fundamentali; iqis, madankollu, li l-espansjoni tal-mandat tal-FRA trid tibqa’ proporzjonata mal-missjoni ewlenija tagħha;
13.	Jilqa’ l-ewwel proġett tal-FRA li jipprovdi prospettiva strateġika fil-qasam tad-drittijiet fundamentali, bl-għan li jiġu antiċipati l-isfidi futuri għad-drittijiet fundamentali u l-aġenzija tkun tista’ tappoġġja aħjar it-tfassil tal-politika tal-UE u lill-Istati Membri fl-indirizzar ta’ kwistjonijiet emerġenti;
14.	Jenfasizza l-gwida u l-involviment tal-FRA fil-qasam tal-ażil u l-migrazzjoni, il-fruntieri u l-interoperabbiltà u l-enfasi kbira tagħha fuq id-drittijiet fundamentali, l-obbligi internazzjonali tal-Istati Membri u l-liġi tal-UE dwar id-drittijiet tal-bniedem f’dan il-qasam, inkluża l-ħidma tal-Aġenzija rigward il-politiki ta’ migrazzjoni bl-għan li dawn jitfasslu u jiġu implimentati b’rispett sħiħ għad-drittijiet fundamentali, u s-sessjonijiet ta’ taħriġ imwettqa għall-awtoritajiet nazzjonali, li inkludew enfasi fuq is-salvagwardji tad-drittijiet fundamentali fil-migrazzjoni u l-ażil;
15.	Jilqa’ l-kontribut tal-FRA għall-Att dwar l-Intelliġenza Artifiċjali, l-għarfien espert ipprovdut dwar l-implimentazzjoni tal-Att dwar is-Servizzi Diġitali, u r-rapport ippubblikat mill-Aġenzija dwar l-isfidi tal-implimentazzjoni tar-regolament ġenerali dwar il-protezzjoni tad-data (GDPR), li jinforma l-evalwazzjoni tal-Kummissjoni Ewropea tar-regolament; jinnota b’sodisfazzjon il-ħidma pprovduta mill-FRA dwar kontenut ta’ ħsara online u prattiki ta’ moderazzjoni, it-tisħiħ tal-ġbir tad-data dwar id-diskors ta’ mibegħda online u dwar iċ-ċiberkriminalità u d-drittijiet fundamentali;
Parti III – Kwittanza għall-implimentazzjoni tal-baġit tal-Aġenzija tal-Unjoni Ewropea għall-Ażil għas-sena finanzjarja 2024

16.	Jinnota li fis-7 ta’ Mejju 2025, il-Parlament Ewropew iddeċieda li jipposponi d-deċiżjoni tiegħu dwar l-għoti ta’ kwittanza lid-Direttur Eżekuttiv tal-Aġenzija tal-Unjoni Ewropea għall-Ażil għall-implimentazzjoni tal-baġit tal-Aġenzija għas-sena finanzjarja 2023 minħabba investigazzjoni imminenti tal-OLAF li kienet tinvolvi allegatament kwistjonijiet li jaffettwaw il-ġestjoni finanzjarja tagħha; jinnota li fit-22 ta’ Ottubru 2025, il-Parlament Ewropew ta l-kwittanza lill-EUAA, u pprovda lill-Aġenzija b’diversi rakkomandazzjonijiet; itenni l-importanza tal-implimentazzjoni sħiħa tar-rakkomandazzjonijiet kollha maħruġa mill-Parlament fid-dawl tal-proċedura ta’ kwittanza tal-2024;
17.	Jinnota li fl-2024, ġew ippreżentati aktar minn miljun applikazzjoni għall-protezzjoni internazzjonali (-11 % meta mqabbla mal-2023), u saħansitra 746 000 deċiżjoni li jagħtu protezzjoni temporanja nħarġu mill-pajjiżi UE+; jenfasizza l-appoġġ operazzjonali u tekniku kontinwu li l-Aġenzija tal-Unjoni Ewropea għall-Ażil (EUAA) ipprovdiet lill-Istati Membri f’dak il-kuntest, b’mod partikolari permezz ta’ pjanijiet operazzjonali fi 13-il Stat Membru[1], li jżidu mal-kapaċità nazzjonali tagħhom li jipproċessaw l-applikazzjonijiet għall-ażil u jipprovdu akkoljenza; jinnota wkoll b’sodisfazzjon li l-operazzjonijiet tal-EUAA jiżviluppaw skont il-ħtiġijiet fuq il-post; jilqa’ l-fatt li fil-qasam tar-risistemazzjoni, il-Faċilità ta’ Appoġġ għar-Risistemazzjoni tal-EUAA fit-Turkija qed tintuża dejjem aktar mill-Istati Membri u dan jirriżulta fl-appoġġ ta’ 34 missjoni ta’ risistemazzjoni, li jassistu 4 100 persuna f’dak il-kuntest;
18.	Japprezza li saru 1 200 sessjoni ta’ taħriġ mill-EUAA, li għalihom attendew 18 000 parteċipant, u dan jindika żieda ta’ 28 % meta mqabbel mal-2023; jinnota b’sodisfazzjon li, wara ħidma preparatorja u impenjata twila, l-EUAA rċeviet rikonoxximent uffiċjali bħala fornitur ta’ edukazzjoni ulterjuri u għolja, f’kooperazzjoni mal-awtoritajiet Maltin; huwa konvint li dan huwa stadju importanti fit-trasformazzjoni tal-kurrikulu tat-taħriġ f’għodda unika li trawwem approċċ komuni għall-ġestjoni tal-ażil u l-migrazzjoni fl-UE; jilqa’ l-adozzjoni tal-programm ta’ monitoraġġ pluriennali, li jistabbilixxi l-ordni tal-ewwel ċiklu ta’ monitoraġġ għall-applikazzjoni operazzjonali u teknika tas-Sistema Ewropea Komuni tal-Ażil, bejn l-2026 u l-2030; jilqa’ wkoll l-istabbiliment ta’ metodoloġija komuni għal dawn l-eżerċizzji ta’ monitoraġġ;
19.	Jirrikonoxxi l-kontributi ewlenin mill-EUAA fil-qasam tal-informazzjoni u l-gwida tal-pajjiż ta’ oriġini, kif ukoll l-għarfien tas-sitwazzjoni u l-ġbir ta’ data konnessa;
20.	Jilqa’ l-isforzi tal-EUAA biex taġġorna fil-ħin il-materjali ta’ appoġġ kollha tagħha wara l-leġiżlazzjoni l-ġdida u l-adozzjoni tal-Patt dwar il-Migrazzjoni u l-Ażil u japprezza ferm il-kontribut u l-appoġġ tal-EUAA pprovduti fit-tħejjija tad-dħul fis-seħħ tal-Patt, fost l-oħrajn permezz ta’ 11-il prodott relatat mal-Patt, li huma kruċjali biex jiggwidaw lill-Istati Membri u lill-prattikanti fil-ħidma tagħhom; jitlob madankollu li dawk id-dokumenti jiġu kondiviżi mal-Parlament f’kuntest mhux kunfidenzjali kemm għall-finijiet ta’ trasparenza kif ukoll ta’ effiċjenza;
21.	Jinnota l-baġit tal-EUAA fl-2024 ta’ EUR 172 miljun u l-postijiet tal-persunal tagħha ta’ 592 (meta mqabblin ma’ 529 fl-2023); jappella għal livelli xierqa ta’ finanzjament u persunal għall-EUAA, filwaqt li titqies iż-żieda sinifikanti fil-kompiti fdati lill-Aġenzija fil-kuntest tal-implimentazzjoni tal-Patt dwar il-Migrazzjoni u l-Ażil; jiddispjaċih li l-pożizzjonijiet mimlija fl-2024 laħqu biss in-numru ta’ 508 postijiet; ifaħħar lill-persunal tal-EUAA għall-impenn tiegħu u l-eżitu tal-ħidma tiegħu, minkejja l-għadd konsiderevoli ta’ postijiet vakanti flimkien ma’ ammont kbir ta’ xogħol għall-impjegati; jisħaq fuq l-importanza li jitrawwem ambjent tax-xogħol pożittiv iffaċilitat minn kanali ta’ komunikazzjoni miftuħa u sistema ta’ premjazzjoni bbażata fuq il-mertu; iħeġġeġ lill-EUAA tħaffef il-proċessi ta’ reklutaġġ biex jimtlew il-pożizzjonijiet miftuħa kollha;
22.	Jinnota t-titjib tal-EUAA bl-implimentazzjoni ta’ 99 % tal-approprjazzjonijiet ta’ impenn u 95 % tal-approprjazzjonijiet ta’ pagament, u jħeġġeġ lill-EUAA tkompli telabora u żżid il-kwalità tal-mekkaniżmi ta’ kontroll intern; iħeġġeġ lill-EUAA tirrapporta lill-Parlament perjodikament dwar l-implimentazzjoni tar-rakkomandazzjonijiet bil-miktub maħruġa mill-Bord tat-Tmexxija fl-2025, dwar l-azzjonijiet korrettivi li d-Direttur Eżekuttiv ħabbret fl-“Istqarrija ta’ Viżjoni dwar it-tmexxija li timplimenta l-bidliet fl-EUAA” tagħha;  itenni l-importanza tal-involviment proattiv mill-Bord tat-Tmexxija fit-tmexxija tal-orjentazzjoni għall-attivitajiet tal-EUAA, u jfakkar fl-importanza li jiġu żgurati proċeduri u struttura effiċjenti u trasparenti li għandhom jiġu stabbiliti bil-ħsieb li jikkomunikaw mal-Bord tat-Tmexxija filwaqt li jippermettu l-eżerċizzju ta’ sorveljanza fil-ħin u effettiva; jistieden lill-Kummissjoni tappoġġja u tassisti lill-Membri tal-Bord tat-Tmexxija fit-twettiq tar-rwol ta’ sorveljanza tagħhom;
23.	Jistieden lill-EUAA tistabbilixxi funzjoni tal-etika interna indipendenti; iħeġġeġ lill-EUAA tindirizza b’mod sod id-dgħufijiet fil-ġestjoni tar-riżorsi umani żvelati fir-rapport tal-OLAF, li ġie diskuss fil-Kumitat CONT fil-15 ta’ Lulju 2025, bil-ħsieb li fi ħdan l-organizzazzjoni jinżammu l-integrità u l-fiduċja;
24.	Ifakkar fl-importanza li tissaħħaħ is-sorveljanza parlamentari bil-ħsieb li jissaħħaħ l-obbligu ta’ rendikont tal-EUAA u jtenni l-appell lill-aġenzija biex tikkondividi l-minuti tad-deliberazzjonijiet tal-Bord tat-Tmexxija; minħabba l-involviment tal-Parlament Ewropew fil-kwistjonijiet irregolati mir-Regolament EUAA; jappella lill-Bord tat-Tmexxija biex jistieden b’mod sistematiku espert tal-Parlament Ewropew biex jattendi l-laqgħat tal-Bord tat-Tmexxija;
25.	Jilqa’ l-adozzjoni tal-ewwel strateġija dwar id-drittijiet fundamentali tal-EUAA u l-pjanijiet ta’ azzjoni li ġejjin wara; jilqa’ l-istabbiliment ta’ mekkaniżmu tal-ilmenti u l-paġna web iddedikata biex jiġi ffaċilitat l-aċċess għall-mekkaniżmu; japprezza l-24 osservazzjoni mogħtija mill-uffiċjal għad-drittijiet fundamentali (FRO) wara analiżi tal-pjanijiet operazzjonali, l-evalwazzjonijiet tal-implimentazzjoni tal-pjanijiet operazzjonali u żjarat fuq il-post fl-operazzjonijiet tal-EUAA; jilqa’ l-ewwel Rapport Annwali tal-Uffiċċju tal-FRO, li jipprovdi ħarsa ġenerali tal-attivitajiet fl-2024;
Parti IV – Kwittanza għall-implimentazzjoni tal-baġit tal-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja għas-sena finanzjarja 2024

26.	Jilqa’ l-kisbiet operazzjonali tal-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (eu-LISA) fl-2024, inkluża l-konsolidazzjoni tal-operazzjonijiet tas-SIS, tal-VIS u tal-Eurodac, il-konnessjoni tal-Frontex mas-SIS, li tippermetti aċċess sħiħ għall-VIS għall-Bulgarija u r-Rumanija, u l-akkwiżizzjoni formali tat-tmexxija operattiva tas-sistema e-CODEX; jinnota wkoll it-tħejjijiet tal-aġenzija għas-sistema Eurodac il-ġdida, li għandha tiġi implimentata sa Ġunju 2026 għal funzjonalitajiet ewlenin, u l-bidu tal-iżvilupp tal-Pjattaforma ta’ Kollaborazzjoni tal-Iskwadri ta’ Investigazzjoni Konġunta (CP); ifakkar li l-acquis applikabbli dwar il-protezzjoni tad-data jeħtieġ li jiġi rrispettat għalkollox;
27.	Jinnota b’sodisfazzjon li fl-2024, l-eu-LISA eżegwiet 100 % tal-approprjazzjonijiet ta’ impenn tagħha li jammontaw għal EUR 307,39 miljun u implimentat bis-sħiħ l-approprjazzjonijiet ta’ pagament tagħha ta’ EUR 260,11 miljun, inklużi r-riporti; jilqa’ t-tnaqqis sinifikanti tar-riporti mill-2024 għall-2025 b’madwar 50 % meta mqabbel mas-sena preċedenti, u b’hekk ġie indirizzat it-tħassib preċedenti tal-Parlament, iżda jiddispjaċih li r-rata ta’ kanċellazzjoni tal-approprjazzjonijiet ta’ pagament baqgħet għolja, jiġifieri 14,5 %;
28.	Jissottolinja l-urġenza li titwettaq l-arkitettura tal-interoperabbiltà, filwaqt li jitqiesu l-lezzjonijiet tal-eżerċizzju konġunt ta’ prova, u jisħaq li l-iskambju rapidu u affidabbli ta’ informazzjoni huwa vitali għall-ispazju ta’ libertà, sigurtà u ġustizzja tal-Unjoni;
29.	Jiddispjaċih li s-Sistema ta’ Dħul/Ħruġ (EES) ma setgħetx tibda topera f’Novembru 2024 iżda jilqa’ l-miżuri adottati mill-eu-LISA biex taċċellera l-progress u tiggarantixxi d-dħul fis-seħħ progressiv tas-sistema li se tibda mit-12 ta’ Ottubru 2025;
30.	Jilqa’ l-enfasi msaħħa tal-eu-LISA fuq iċ-ċibersigurtà, inklużi l-implimentazzjoni ta’ monitoraġġ 24 siegħa kuljum u sebat ijiem fil-ġimgħa, ir-rispons għall-inċidenti u l-eżerċizzji f’kooperazzjoni man-Network tal-Aġenziji tal-ĠAI (JHAAN); jisħaq fuq l-importanza li r-regolamenti l-ġodda tal-Unjoni dwar iċ-ċibersigurtà u s-sigurtà tal-informazzjoni jiġu implimentati fil-ħin;
31.	Jinnota l-isforzi mill-eu-LISA fl-2024 biex tagħmel użu effettiv mir-riżorsi finanzjarji u umani tagħha; jirrikonoxxi l-importanza li jkomplu jittejbu r-rati ta’ okkupanza u l-ħtieġa li titnaqqas id-dipendenza fuq kuntratturi esterni billi jissaħħu l-kapaċitajiet interni; jilqa’ l-pjan ta’ azzjoni ta’ ġestjoni strateġika biex jittejjeb it-twettiq tas-sistema, tinbena kapaċità ta’ żvilupp interna, tittejjeb il-ġestjoni tat-talenti u jissaħħu r-relazzjonijiet mal-partijiet ikkonċernati; jistieden lill-Kummissjoni u lill-Istati Membri jiżguraw li l-eu-LISA tingħata riżorsi adegwati biex tlaħħaq mal-mandat dejjem jikber tagħha;
32.	Jenfasizza l-importanza tal-programm ta’ żieda fil-kapaċità tal-eu-LISA biex jiġu żgurati riżorsi suffiċjenti taċ-ċentru tad-data kemm għas-sistemi tal-IT ġodda kif ukoll għal dawk eżistenti, u jilqa’ l-miżuri fis-seħħ għat-tisħiħ tal-ippjanar u l-monitoraġġ affidabbli tal-baġit; jisħaq fuq l-importanza li tiġi ffinalizzata l-istrateġija ta’ akkwist u li tiżdied il-kapaċità interna biex titnaqqas id-dipendenza fuq kuntratturi esterni; jitlob sadanittant li tiżdied is-sorveljanza fuq il-kuntratturi, filwaqt li titqies ukoll is-sensittività tad-data ttrattata mill-Aġenzija;
Parti V – Kwittanza għall-implimentazzjoni tal-baġit tal-Aġenzija Ewropea għall-Gwardja tal-Fruntiera u tal-Kosta għas-sena finanzjarja 2024
33.	Ifakkar li l-baġit tal-Aġenzija żdied minn EUR 118 miljun fl-2011 għal EUR 922 miljun fl-2024 bħala riżultat tal-mandat rivedut u f’konformità mad-deċiżjonijiet baġitarji adottati f’dan il-perjodu; jinnota li ż-żieda fil-kompetenzi u fil-baġit jeħtieġ li tkun akkumpanjata minn obbligu ta’ rendikont u trasparenza, filwaqt li tiġi żgurata l-kapaċità operattiva sħiħa tal-Aġenzija biex twettaq il-mandat tagħha b’mod effettiv, inkluż ir-rispett għad-drittijiet fundamentali;
34.	Jirrikonoxxi li fl-2024, l-Aġenzija Ewropea għall-Gwardja tal-Fruntiera u tal-Kosta (Frontex) ħadet passi sinifikanti biex tallinja d-direzzjoni strateġika u l-kapaċitajiet operazzjonali tagħha mal-Patt dwar il-Migrazzjoni u l-Ażil billi implimentat pjan ta’ azzjoni intern biex tappoġġja lill-Istati Membri fl-implimentazzjoni tal-Patt, billi kkontribwiet għall-mekkaniżmu tal-UE għat-Tħejjija u l-Ġestjoni tal-Kriżijiet relatati mal-migrazzjoni (Blueprint dwar it-Tħejjija għall-Migrazzjoni u l-Ġestjoni tal-Kriżijiet tal-Migrazzjoni), u billi adottat l-Istrateġija ta’ Kooperazzjoni Internazzjonali tal-Frontex 2024–2026;
35.	Jilqa’ l-fatt li fl-2024, il-Frontex implimentat il-katina ta’ kmand il-ġdida, li tippermetti teħid ta’ deċiżjonijiet deċentralizzat u reazzjoni aktar rapida għall-ħtiġijiet operazzjonali emerġenti fil-livell lokali; jirrikonoxxi li l-mudell il-ġdid tal-organizzazzjoni u tan-negozju jista’ jiżgura ġestjoni aktar flessibbli, adattiva u kosteffiċjenti tal-operazzjonijiet meta mqabbla mas-sistema preċedenti; jistieden lill-aġenzija talloka parametru referenzjarju għall-arranġamenti l-ġodda, filwaqt li tistabbilixxi objettivi kwantitattivi u kwalitattivi u tirrapporta dwar il-progress; jilqa’ wkoll l-adozzjoni tal-Analiżi Strateġika tar-Riskji 2024;

36.	Jilqa’ ulterjorment li l-Frontex approfondiet ukoll is-sħubija tagħha mal-EUAM Ukraine, filwaqt li saħħet il-ġestjoni integrata tal-fruntieri u s-sigurtà fil-fruntiera bejn l-UE u l-Ukrajna matul il-kunflitt li għaddej;37.	Jenfasizza r-rwol fundamentali tal-Frontex fil-protezzjoni tal-fruntieri esterni tal-Unjoni; jirrikonoxxi r-rwol tagħha fl-operazzjonijiet ta’ Tiftix u Salvataġġ (SAR), bl-użu ta’ assi marittimi u tal-ajru f’operazzjonijiet konġunti li rrispondew għal 1 599 inċident u assistew 65 919-il migrant; itenni t-talba tiegħu biex titwaqqaf missjoni komprensiva ta’ tiftix u salvataġġ tal-UE implimentata mill-awtoritajiet kompetenti tal-Istati Membri u mill-Frontex, li tista’ tnaqqas b’mod sinifikanti l-imwiet fuq il-baħar;
38.	Jilqa’ s-segwitu proattiv mill-Frontex dwar ilmenti relatati mad-drittijiet fundamentali; jenfasizza l-importanza ta’ kooperazzjoni mill-qrib mal-awtoritajiet nazzjonali biex jiġi żgurat segwitu xieraq dwar l-allegat ksur tad-drittijiet fundamentali bi qbil mal-mekkaniżmi nazzjonali; madankollu, jirrakkomanda li l-mekkaniżmu tal-ilmenti għandu jittejjeb biex tissaħħaħ l-effettività tiegħu, peress li għadd ta’ lmenti relatati mad-drittijiet fundamentali għadhom qed jiġu miċħuda minħabba nuqqas ta’ ammissibbiltà; jinnota li l-“Grupp ta’ Ħidma - Artikolu 46”, stabbilit fis-27 ta’ Settembru 2022 biex jiffaċilita l-proċess tat-teħid tad-deċiżjonijiet tad-Direttur Eżekuttiv, ikkonkluda l-ħidma tiegħu fit-22 ta’ Settembru 2024; jisħaq li l-uffiċjali tal-Frontex jeħtiġilhom jevitaw l-involviment fi kwalunkwe azzjoni li tista’ tikser direttament jew indirettament id-drittijiet fundamentali; jilqa’ l-impenn imsaħħaħ tal-Frontex favur it-trasparenza u l-obbligu ta’ rendikont; jisħaq fuq il-ħtieġa ta’ informazzjoni ta’ wara l-operazzjonijiet aktar dettaljata;
39.	Jilqa’ l-istabbiliment tal-Panel għall-Konformità mad-Drittijiet Fundamentali, li jikkonferma li l-konformità mad-drittijiet fundamentali fl-attivitajiet kollha tal-Frontex hija responsabbiltà kondiviża fl-aġenzija kollha u jirrikonoxxi l-progress li sar fl-implimentazzjoni tal-Pjan ta’ Azzjoni għad-Drittijiet Fundamentali;
40.	Jirrikonoxxi l-progress li sar fl-implimentazzjoni tal-Pjan ta’ Azzjoni għad-Drittijiet Fundamentali u jħeġġeġ lill-Frontex tkompli bl-isforzi proattivi biex tinvolvi lill-awtoritajiet nazzjonali fl-implimentazzjoni u r-rendikont regolari, minħabba r-rilevanza tagħha għall-komponenti kollha tal-Gwardja Ewropea tal-Fruntiera u tal-Kosta (EBCG);
41.	Jinnota li r-rata ta’ okkupanza ta’ 85,3 % (2 773 pożizzjoni okkupata) kienet taħt it-93 % fil-mira u jistieden lill-Frontex tkompli bl-isforzi ta’ reklutaġġ tagħha biex tnaqqas ir-rata ta’ pożizzjonijiet vakanti mill-aktar fis possibbli; iħeġġeġ bil-qawwa lill-aġenzija tkompli bl-isforzi tagħha favur bilanċ ġeografiku u bejn il-ġeneri;
42.	Jilqa’ l-fatt li l-proċedura tal-offerti għall-implimentazzjoni tas-sistema ta’ Dokumenti Foloz u Awtentiċi Online (FADO) tlestiet, intgħażel kuntrattur, ġie ffirmat il-kuntratt, u bdiet il-fażi ta’ implimentazzjoni; madankollu, jiddeplora d-dewmien fl-implimentazzjoni tal-FADO, peress li r-Regolament FADO diġà daħal fis-seħħ f’April 2020, jistieden lill-Frontex timplimenta bis-sħiħ il-FADO;
43.	Jinnota r-rwol akbar tal-Frontex f’pajjiżi terzi, b’mod partikolari permezz tal-konklużjoni u l-aġġornament ta’ diversi Ftehimiet dwar l-Istatus u Ftehimiet ta’ Ħidma, kif ukoll impenn politiku akbar; jissottolinja l-ħtieġa li jiġu kkunsidrati bir-reqqa l-obbligi tal-proporzjonalità u tad-drittijiet fundamentali f’attivitajiet li jinvolvu pajjiżi mhux tal-UE, fid-dawl tad-diversi ambjenti operattivi;
44.	Jinnota l-implimentazzjoni li għaddejja ta’ tliet rakkomandazzjonijiet finanzjarji tal-OLAF u r-rakkomandazzjonijiet tal-Ombudsman Ewropew li l-iskadenza għall-implimentazzjoni tagħhom hija Mejju 2025; iħeġġeġ lill-Frontex tiżgura, mingħajr aktar dewmien, l-implimentazzjoni sħiħa tar-rakkomandazzjonijiet kollha mill-korpi Ewropej tal-awditjar u l-iskrutinju, b’mod partikolari mill-OLAF u dawk mill-Grupp ta’ Ħidma ta’ Skrutinju tal-Frontex tal-Parlament Ewropew, l-Ombudsman Ewropew, il-Qorti, u l-Grupp ta’ Ħidma tal-Frontex dwar id-Drittijiet Fundamentali u l-Aspetti Operattivi Legali tal-Operazzjonijiet (WG FRaLO); jinnota b’sodisfazzjon li minn Diċembru 2023 l-ebda każ relatat mar-rakkomandazzjonijiet tal-FSWG mhuwa pendenti speċifikament, ġew implimentati 39 rakkomandazzjoni u tlieta ngħalqu għax ma kinux fattibbli; barra minn hekk, minn Ottubru 2024, l-ebda azzjoni ma kienet għadha pendenti fir-rigward tar-rapport tal-OLAF, peress li 100 % tal-azzjonijiet ġew implimentati; jitlob lill-Kummissjoni tiżgura li s-sejbiet tal-OLAF u tal-UPPE dwar il-Frontex jiġu segwiti minn skedi ta’ żmien ċari għall-implimentazzjoni u, fejn meħtieġ, minn miżuri dixxiplinari; jistieden lill-Kummissjoni Ewropea tirrifletti r-rakkomandazzjonijiet leġiżlattivi u relatati mal-governanza tar-rapporti kollha msemmija hawn fuq fil-proposta tagħha għal Regolament ġdid; 
45.	Jinnota li fl-2024, l-FRO qatta’ madwar 1 850 jum fuq il-post, żieda ta’ aktar minn 10 % meta mqabbel mas-sena preċedenti, li matulhom immonitorja l-attivitajiet tal-Frontex f’24 pajjiż; jinnota t-titjib osservat fl-aċċess tal-FRO għal oqsma operazzjonali, attivitajiet u dokumenti; jenfasizza, madankollu, li l-FRO kompla jirrapporta limitazzjonijiet fl-aċċess għal żoni jew attivitajiet operazzjonali; jistieden lill-Istati Membri kif ukoll lill-pajjiżi terzi jipprovdu lill-FRO b’aċċess sħiħ għaż-żoni u l-attivitajiet operazzjonali; iħeġġeġ lill-Frontex tiżgura immedjatament tali aċċess sħiħ, bħala kundizzjoni għall-involviment f’operazzjoni konġunta;
Parti VI – Kwittanza għall-implimentazzjoni tal-baġit tal-Aġenzija tal-Unjoni Ewropea għat-Taħriġ fl-Infurzar tal-Liġi għas-sena finanzjarja 2024
46.	Jinnota li l-baġit operattiv tal-2024 tal-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL) ammonta għal EUR 12 589 437, li jirrifletti żieda ta’ 12,3 % meta mqabbel mal-baġit finali għall-2023; jilqa’ l-fatt li, fl-2024, ir-rata ta’ implimentazzjoni tal-approprjazzjonijiet ta’ impenn mis-CEPOL kienet ta’ 100 %, u din kienet it-tielet sena konsekuttiva li fiha ntlaħqet implimentazzjoni sħiħa;
47.	Jirrikonoxxi li s-CEPOL tipprovdi portafoll ta’ taħriġ komprensiv fl-oqsma kollha tal-Pjattaforma Multidixxiplinari Ewropea Kontra t-Theddid Kriminali (EMPACT); jinnota li s-suġġetti tal-EMPACT u ċ-Ċiberkriminalità kienu l-aktar suġġetti popolari li attendew għalihom kważi 64 % tal-għadd totali ta’ parteċipanti fl-2024; ifaħħar lis-CEPOL għall-fatt li l-kwalità tal-prodotti tal-aġenzija kif imkejla mir-rata ta’ sodisfazzjon tal-klijenti baqgħet għolja fl-2024, b’mod ġenerali 97 % tal-parteċipanti ddikjaraw li kienu sodisfatti ħafna jew sodisfatti bl-attivitajiet;
48.	Jirrikonoxxi li fit-30 ta’ Mejju 2024 l-aġenzija kienet il-vittma ta’ attakk ċibernetiku massiv, u l-infrastruttura tal-ICT tagħha fuq il-post kif ukoll il-pjattaforma ta’ apprendiment elettroniku LEEd ġew meqjusa bħala kompletament kompromessi; jilqa’ l-approċċ ikkoordinat meħud mill-aġenzija f’kooperazzjoni mill-qrib mas-CERT-UE u l-Kummissjoni fir-rigward tal-bini ta’ infrastruttura tal-IT ġdida u sigura; jinnota li s-CEPOL irċeviet EUR 1 153 938 addizzjonali f’finanzjament destinat biex jappoġġja l-kostijiet żejda fil-qasam tal-IT (EUR 1 064 000) u t-tisħiħ tas-salarji (EUR 89 938);
49.	Jirrikonoxxi li l-attakk ċibernetiku kkawża tnaqqis sinifikanti f’termini ta’ sensibilizzazzjoni ta’ uffiċjali tal-infurzar tal-liġi mħarrġa mill-Istati Membri tal-UE; jirrikonoxxi li, minkejja l-attakk ċibernetiku, l-aġenzija implimentat 350 attività li attendew għalihom madwar 21 600 parteċipant fl-2024, meta mqabbla ma’ 490 attività (-29 %) u 46 431 parteċipant (-54 %) fl-2023;
50.	Jinnota li, filwaqt li s-CERT-UE lesta l-investigazzjoni tiegħu dwar l-attakk ċibernetiku, l-investigazzjoni kriminali mnedija mill-awtoritajiet tal-infurzar tal-liġi Ungeriżi, appoġġjata mill-Europol, għadha għaddejja; jisħaq li l-Parlament Ewropew jistenna li jiġi infurmat dwar ir-riżultati tal-investigazzjoni;
51.	Jilqa’ l-fatt li s-CEPOL kompliet tipprovdi portafoll ta’ taħriġ ċibernetiku permezz tal-Akkademja taċ-Ċiberkriminalità tas-CEPOL tagħha; jilqa’ l-fatt li l-attivitajiet ta’ taħriġ iddedikati tejbu l-għarfien dwar iċ-ċiberkriminalità u l-kapaċitajiet ċibernetiċi fl-Ewropa fl-oqsma tal-ġlieda kontra l-isfruttament sesswali tat-tfal, l-iskemi ta’ frodi online u l-attakki ċibernetiċi;
52.	Jinnota b’dispjaċir li l-attivitajiet ta’ taħriġ fil-qasam tad-drittijiet fundamentali naqsu fl-2024 (meta ġew implimentati 10 attivitajiet b’427 parteċipant) meta mqabbla mal-2023 (19-il attività b’2 063 parteċipant); jissottolinja li l-objettiv ewlieni tas-CEPOL huwa li jappoġġja, jiżviluppa, jimplimenta u jikkoordina t-taħriġ għall-uffiċjali tal-infurzar tal-liġi, filwaqt li jagħmel enfasi partikolari fuq il-protezzjoni tad-drittijiet tal-bniedem u l-libertajiet fundamentali fil-kuntest tal-infurzar tal-liġi;
Parti VII – Kwittanza għall-implimentazzjoni tal-baġit tal-Aġenzija tal-Unjoni Ewropea dwar id-Drogi għas-sena finanzjarja 2024
53.	Jinnota li fit-2 ta’ Lulju 2024, l-Aġenzija l-ġdida tal-Unjoni Ewropea dwar id-Drogi (EUDA) issostitwiet uffiċjalment iċ-Ċentru Ewropew għall-Monitoraġġ tad-Droga u d-Dipendenza fuq id-Droga; ifakkar li r-Regolament EUDA għandu l-għan li jindirizza l-fenomenu tad-drogi permezz ta’approċċ olistiku u bbażat fuq l-evidenza;
54.	Jinnota li, biex twettaq il-kompiti l-ġodda tagħha, l-EUDA fl-2024 ibbenefikat minn żieda ta’ aktar minn 80 % fil-baġit annwali u fir-reklutaġġ tal-persunal biex jimtlew 28 pożizzjoni ġdida; jistieden lill-EUDA tiżgura l-implimentazzjoni sħiħa tal-mandat il-ġdid tagħha;
55.	Jinnota li l-baġit operattiv tal-EUDA għall-2024 ammonta għal EUR 32 723 728; jilqa’ l-fatt li, fl-2024, ir-rata ta’ implimentazzjoni tal-approprjazzjonijiet ta’ impenn mill-EUDA kienet ta’ 100 %; madankollu, jinnota bi tħassib li r-rata ta’ kanċellazzjoni tal-approprjazzjonijiet ta’ pagament tal-2024 ammontat għal 10,49 %, li tikkorrispondi għall-kanċellazzjoni ta’ EUR 3 401 035; jirrikonoxxi li din ir-rata ta’ kanċellazzjoni hija r-riżultat tar-restrizzjonijiet li affettwaw il-kapaċità tal-EUDA li tonfoq il-baġit tagħha għall-2024 sakemm beda l-mandat il-ġdid tal-aġenzija fit-2 ta’ Lulju 2024;
56.	Jilqa’ l-kontribut tal-EUDA għall-EMPACT u għall-pjanijiet ta’ azzjoni operazzjonali (OAPs) taċ-ċiklu ta’ politika tal-UE dwar il-kriminalità internazzjonali organizzata u serja; japprezza l-iżvilupp tas-Sistema Ewropea ta’ Twissija dwar id-Drogi (EDAS) biex jinħarġu twissijiet meta riskji serji relatati mad-droga jidhru fis-suq; jilqa’ t-tnedija tan-Network Ewropew tal-Laboratorji Forensiċi u Tossikoloġiċi u s-Sistema Ewropea ta’ Valutazzjoni tat-Theddid (ETAS);
57.	Jilqa’ l-isforzi kontinwi tal-EUDA biex timplimenta s-Sistema ta’ Twissija Bikrija (STB) tal-UE f’kollaborazzjoni mas-sħab fl-Istati Membri; jinnota li ġew innotifikati 47 sustanza psikoattiva ġdida (SPĠ) u li l-għadd totali ta’ SPĠ attwalment immonitorjati huwa ta’ madwar 1 000; japprezza r-rapporti tekniċi ppubblikati mill-aġenzija;
58.	Jirrikonoxxi li l-EUDA pproduċiet 33 pubblikazzjoni xjentifika u istituzzjonali fl-2024, kif ukoll kitbet jew kienet koawtur ta’ 16-il artiklu xjentifiku u kapitlu ta’ ktieb, japprezza l-għarfien espert xjentifiku u bbażat fuq l-evidenza pprovdut mill-aġenzija;
59.	Jilqa’ t-tnedija tar-Rapport Ewropew dwar id-Drogi 2024 u l-enfasi tiegħu fuq sustanzi sintetiċi qawwija, taħlitiet ġodda ta’ drogi u xejriet ta’ użu li qed jinbidlu;
60.	Jinnota b’sodisfazzjon li l-EUDA pprovdiet appoġġ u informazzjoni regolari u siewja fuq il-politiki dwar id-droga lil dawk li jfasslu l-politika nazzjonali u kkoordinat rieżamijiet xjentifiċi preparatorji dwar il-ħsara relatata mad-droga, it-trattament tagħha u l-prattiki ta’ tnaqqis tal-ħsara kkawżata mid-droga; jenfasizza l-importanza li titkompla din il-ħidma essenzjali biex jiġu indirizzati x-xejriet u l-isfidi li qed jevolvu u jappella għat-tisħiħ ulterjuri ta’ dawn l-attivitajiet billi titrawwem kollaborazzjoni aktar mill-qrib mal-Istati Membri u tiġi żgurata d-disseminazzjoni xierqa tas-sejbiet lil udjenza usa’, inklużi l-professjonisti tal-kura tas-saħħa u l-pubbliku ġenerali;
61.	Jenfasizza li l-EUDA ħarrġet aktar minn 11 700 professjonist li jaħdmu fil-qasam tad-drogi, inklużi ħaddiema tas-saħħa, uffiċjali tal-infurzar tal-liġi u dawk li jfasslu l-politika fl-Unjoni u barra minnha, u li t-tmien webinars organizzati mill-EUDA attendew għalihom madwar 1 400 professjonist; jilqa’ l-kooperazzjoni ma’ aġenziji oħra tal-UE.
Parti VIII – Kwittanza għall-implimentazzjoni tal-baġit tal-Aġenzija tal-Unjoni Ewropea għall-Kooperazzjoni fl-Infurzar tal-Liġi għas-sena finanzjarja 2024
62.	Jenfasizza li fl-2024, l-Europol appoġġjat 3 324 operazzjoni, 65 task force operazzjonali, u 432 jum ta’ azzjoni; jissottolinja r-rwol tal-aġenzija bħala ċ-ċentru ta’ informazzjoni kriminali tal-UE, peress li s-SIENA (Applikazzjoni ta’ Network għall-Iskambju Sikur ta’ Informazzjoni) intużat għall-iskambju ta’ aktar minn 2 miljun messaġġ, filwaqt li l-aġenzija aċċettat 114 459 kontribuzzjoni operazzjonali fl-2024 permezz tan-network;
63.	Jinnota wkoll li l-Europol ipprovdiet 366 rapport ta’ analiżi operazzjonali u 29 rapport ta’ analiżi strateġika: jilqa’ l-livell għoli ta’ sodisfazzjon tal-partijiet ikkonċernati li ġie espress/innotat fir-rigward tal-prodotti analitiċi tagħhom;
64.	Jistieden lill-Europol timplimenta r-rakkomandazzjonijiet li fadal maħruġa mill-Kontrollur Ewropew għall-Protezzjoni tad-Data (EDPS), b’mod partikolari fil-kuntest tal-Opinjonijiet Superviżorji tiegħu; jinnota li nstabu għadd ta’ nuqqasijiet bħala parti mill-ispezzjoni tal-EDPS imwettqa f’Ottubru 2023; jappella wkoll lill-Europol biex timplimenta malajr t-23 rakkomandazzjoni maħruġa li fadal biex tiżgura jew ittejjeb il-konformità tal-Europol mal-qafas legali tal-protezzjoni tad-data; filwaqt li jinnota li madwar 75 % tar-rakkomandazzjonijiet, prinċipalment relatati mal-ipproċessar tad-data tal-VIS u l-PNR sadanittant huma kkunsidrati implimentati mill-Europol;
65.	Wara t-twiddiba mogħtija lill-Frontex fl-2024, li tirreferi għall-iskambju ta’ data bejn il-Europol u l-Frontex relatata mal-migranti u l-attivisti mingħajr ma twettqet l-ebda tip ta’ valutazzjoni tal-ħtieġa ta’ tali kondiviżjoni ta’ informazzjoni, jistieden kemm lill-Europol kif ukoll lill-Frontex jaħdmu mill-qrib mal-EDPS biex jiżguraw li kwalunkwe skambju ta’ data personali ta’ persuni suspettati b’reati transfruntiera jikkonforma mar-regoli applikabbli dwar il-protezzjoni tad-data u l-mandati rispettivi tal-Aġenziji, filwaqt li jippermettilhom iwettqu l-investigazzjonijiet tagħhom kif xieraq; jinnota f’dan il-kuntest l-aġġornament ipprovdut mill-Europol, li jenfasizza li bejn l-2020 u tmiem l-2024, l-Europol ipproċessat medja ta’ 260 persuna suspettata fis-sena mill-kontribuzzjonijiet riċevuti mill-Frontex;
66.	Jesprimi tħassib dwar inċident ta’ sigurtà li seħħ fil-Europol fejn il-fajls tal-persunal amministrattiv ta’ diversi membri tal-persunal tal-Europol u l-maniġment sfaw neqsin; jistieden lill-aġenzija tqiegħed fis-seħħ miżuri xierqa biex tipprevjeni li inċidenti bħal dawn jerġgħu jseħħu; jieħu nota tal-fatt li wara l-briefing li l-Europol ipprovdiet lill-Kumitat LIBE fid-9 ta’ April 2024, ġie stabbilit li l-ebda parti terza barra mill-Europol ma kienet responsabbli għall-inċident, filwaqt li ttieħdu miżuri addizzjonali biex tinżamm ir-responsabbiltà għall-inċident u ssaħħew il-proċessi, u sadanittant ġew diġitalizzati 98 % tal-fajls kollha tal-persunal;
67.	Ifaħħar lill-Europol għar-rapport tagħha dwar “Id-dekodifikazzjoni tan-networks kriminali tal-UE li huma l-aktar ta’ theddida”, prodott ewlieni ġdid li jiddeskrivi kif huma organizzati l-aktar networks kriminali ta’ theddid, liema attivitajiet kriminali jinvolvu ruħhom fihom, u kif u fejn joperaw; jilqa’ l-istabbiliment reċenti tal-GRIMM tat-Taskforce Operattiva (OTF) tal-Europol, bil-għan li jiġi miġġieled ir-reklutaġġ taż-żgħażagħ fil-kriminalità organizzata u jiġi indirizzat l-fenomenu emerġenti ta’ “vjolenza bħala servizz”; iħeġġeġ lill-Europol u lill-Istati Membri jkomplu jiżviluppaw tali task forces operazzjonali ddedikati biex jindirizzaw ix-xejriet kriminali li qed jevolvu permezz ta’ kooperazzjoni transfruntiera msaħħa, kondiviżjoni tal-intelligence u azzjoni preventiva;
68.	Jilqa’ r-riżultati stabbiliti fir-Rapport Annwali Konġunt tal-Europol-Eurojust għall-2024, li jagħti dettalji dwar il-kooperazzjoni ta’ suċċess miksuba mill-aġenziji fl-oqsma tal-kriminalità organizzata, il-faċilitazzjoni ta’ dħul klandestin ta’ migranti, ir-reati finanzjarji u ekonomiċi, iċ-ċiberkriminalità, u t-terroriżmu u d-delitti internazzjonali l-aktar serji; iqis li l-aġenziji rilevanti kollha tal-UE - inklużi l-Europol, il-Eurojust, is-CEPOL, l-OLAF, l-UPPE u oħrajn - għandhom jipproduċu rapport annwali konġunt regolari li jiddeskrivi l-azzjonijiet koordinati, l-operazzjonijiet kondiviżi u l-kisbiet bejn l-aġenziji tagħhom, sabiex jissaħħu t-trasparenza, il-koerenza u t-tagħlim reċiproku fl-arkitettura tal-ġustizzja u tal-affarijiet interni tal-Unjoni; jinnota b’sodisfazzjon li l-Europol u l-Eurojust ippruvaw iżidu l-kollaborazzjoni u s-sinerġiji, inkluż billi organizzaw Laqgħa Konġunta tal-Kulleġġ tal-Eurojust u l-Bord ta’ Amministrazzjoni tal-Europol “Riflessjonijiet dwar il-kooperazzjoni”, li saret fid-9 ta’ Ottubru 2024, fil-Kwartieri Ġenerali tal-Eurojust;
69.	Jirrikonoxxi r-rapport tal-aġenzija dwar “L-IA u ż-żamma tal-ordni – Il-benefiċċji u l-isfidi tal-intelliġenza artifiċjali għall-infurzar tal-liġi”, ippubblikat f’Settembru 2024; u jilqa’ l-għarfien tiegħu dwar il-kapaċitajiet preżenti u futuri tal-IA, li jipproġetta perkors lejn mudell tal-infurzar tal-liġi aktar effiċjenti, reattiv u effettiv filwaqt li jenfasizza t-tħassib dwar il-preġudizzju fid-data, l-ekwità, u t-theddid potenzjali fuq il-privatezza, l-obbligu ta’ rendikont, il-protezzjoni tad-drittijiet tal-bniedem u d-diskriminazzjoni; jistieden lill-Europol tirrispetta bis-sħiħ id-dispożizzjonijiet tal-Att dwar l-Intelliġenza Artifiċjali għall-infurzar tal-liġi; jistieden lill-Europol tiżgura implimentazzjoni sħiħa tal-gwida tal-EDPS f’dan ir-rigward, inkluż billi tiżgura li politiki ta’ sorveljanza b’saħħithom jiġu stabbiliti u infurzati għal proċessi li jiddependu fuq l-IA, u dan jiggarantixxi li r-riżultati kollha ġġenerati mill-IA jkunu soġġetti għal kontroll mill-bniedem qabel ma jintużaw jew jiġu trażmessi lill-Istati Membri jew lis-sħab ta’ kooperazzjoni;
70.	Jinnota l-konklużjonijiet tal-inkjesta tal-Ombudsman tal-UE dwar iċ-ċaqliq ta’ żewġ ex membri tal-persunal f’pożizzjonijiet relatati mal-ġlieda kontra l-abbuż sesswali tat-tfal online; ifakkar li l-Ombudsman sabet li l-mod kif il-Europol ittrattat iċ-ċaqliq ta’ membru tal-persunal minnhom kien jammonta għal amministrazzjoni ħażina;

